 Na AFP KAMPALA, Uganda MWANDISHI wa vitabu kutoka Uganda aliyetoroka nchini humo kwa tuhuma za kumtukana Rais Yoweri Museveni na mwanawe, Jenerali Muhoozi Kainerugaba, jana aliwasili nchini Ujerumani kupokea “matibabu maalum”, alisema wakili wake. Mwandishi huyo, Kakwenza Rukirabashaija, alitoroka nchini Uganda wiki mbili zilizopita baada ya kuachiliwa, akidai maisha yake yalikuwa hatarini. Hata hivyo, duru zinasema mwandishi anatafuta hifadhi ya kisiasa barani Ulaya ambapo huenda asirejee nchini hivi karibuni. “Aliwasili nchini Ujerumani jana (Alhamisi) asubuhi,” akasema wakili Eron Kiiza, anayemwakilisha. Alitaja hilo kama “afueni kubwa.” Mwandishi huyo aliwekwa kizuizini muda mfupi baada ya Sikukuu ya Krismasi kwa tuhuma za “kumkosea heshima” Rais Museveni, kesi iliyozua hisia kali kimataifa. Muungano wa Ulaya (EU) ulikuwa miongoni mwa mashirika yaliyojitokeza kuikashifu serikali ya Rais Museveni kwa “kuendesha ukiukaji wa haki za binadamu.” Rukirabashaija, 33, alitoroka nchini humo baada ya mahakama kukosa kukubali ombi la kurudishiwa paspoti yake. Alisema aliteswa sana na polisi akiwa kizuizini. Kwenye mahojiano na kituo kimoja cha televisheni, alionyesha alama kadhaa mwilini mwake, alizodai zilitokana na ukatili aliopitia. Baada ya kuondoka Uganda, alipitia Rwanda hadi nchini Malawi, alikokaa kwa siku kadhaa. Ripoti zilieleza kuwa Shirika la Umoja wa Mataifa la Kuwashughulikia Wakimbizi (UNHCR) ndilo lililofadhili safari yake kutoka Malawi hadi Ujerumani. Wakili Kiiza hakutoa maelezo zaidi kuhusiana na tuhuma hizo. Mashtaka dhidi yake yanatokana na ujumbe alioandika kwenye mtandao wa Twiter akiwakosoa Rais Museveni na mwanawe. Rais Museveni ameliongoza taifa hilo tangu 1986. Kwenye ujumbe mmoja, alimtaja Kainerugaba kama “kitumbo” na “mwenye hasira asiyejua kudhibiti hasira yake.” Inaaminika jenerali huyo anatayarishwa kumrithi Rais Museveni mara tu atakapong’atuka uongozini. Wanaharakati wa haki za binadamu wameishinikiza serikali kuchunguza madai ya mwandishi huyo kwamba aliteswa na vikosi vyake vya usalama. Vile vile, wanaitaka serikali kufutilia mbali mashtaka yote yanayomkabili. “Ni jambo lisiloaminika kuwa vikosi vya usalama vya Uganda bado vinaendelea na mtindo wa kuwatesa wafungwa,” akasema Oryem Nyeko, ambaye ni mtafiti katika shirika la Human Rights Watch (HRW). “Badala ya kuwatesa wakosoaji kutokana na jumbe wanazotoa, vikosi vya usalama vinapaswa kuchunguza tuhuma za mateso na dhuluma za raia inazokabiliwa nazo,” akaongeza. Katika siku za hivi karibuni, serikali ya Uganda imekuwa ikiendesha operesheni kali dhidi ya wakosoaji wake. Hilo limesababisha baadhi ya wanahabari kuzuiliwa na polisi, mawakili kufungwa gerezani, wachunguzi wa chaguzi kushtakiwa huku viongozi wa upinzani wakipigwa na mikutano yao kuvurugwa na polisi. Serikali imekuwa ikitumia Sheria ya Kudhibiti Matumizi ya Tarakilishi kuwakabili wakosoaji wake, ambapo inatoa adhabu kali kwa wale wanaopatikana na hatia.Baadhi ya adhabu hizo ni faini kubwa na vifungo vya gerezani. Mnamo Januari, mwanaharakati Stella Nyanzi alitorokea nchini Ujerumani baada ya kufungwa gerezani na serikali ya Rais Museveni mnamo 2019 kupitia sheria iyo hiyo. Alikamatwa baada ya kuandika jumbe za kumkosoa Rais Museveni kwenye mitandao ya kijamii. Mwaka 2021, serikali ya Uganda ililaumiwa pakubwa kutumia polisi kuvuruga mikutano ya viongozi wa upinzani, miongoni mwao akiwemo mwanamuziki Bobi Wine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  